Πληροφορίες: Χριστίνα Σαμαρά

**Αθήνα: 20.09.2016**

**Αρ. Πρωτ.: 1337**

### **ΑΝΟΙΧΤΗ ΕΠΙΣΤΟΛΗ της Ε.Σ.Α.μεΑ. προς τον Πρωθυπουργό της χώρας, κ. Αλ. Τσίπρα για την κοινωνική ισότητα των νησιωτών με αναπηρία, τη βελτίωση των συνθηκών διαβίωσής τους και τη βιώσιμη ανάπτυξη των νησιών**

***Κύριε Πρωθυπουργέ,***

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία, με χρόνιες παθήσεις και των οικογενειών τους στη χώρα, επίσημο κοινωνικό εταίρο της Ελληνικής Πολιτείας σε ζητήματα αναπηρίας και ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), με αφορμή τις κυβερνητικές εξαγγελίες για τη χάραξη νέας νησιωτικής πολιτικής, ζητά από την Ελληνική Κυβέρνηση και Πολιτεία και εσάς προσωπικά να μην αγνοηθούν σε αυτή οι ανάγκες των νησιωτών με αναπηρία, με χρόνιες παθήσεις και των οικογενειών τους.**

**Είναι γνωστό ότι τόσο τα άτομα με αναπηρία και χρόνιες παθήσεις όσο και οι πολίτες της νησιωτικής χώρας βιώνουν την σημερινή κρίση σκληρότερα από κάθε άλλο πολίτη. Ιδιαίτερα όμως οι νησιώτες με αναπηρία, τόσο λόγω της αναπηρίας όσο και λόγω της νησιωτικότητας, βιώνουν εις διπλούν αξεπέραστα εμπόδια στην καθημερινή τους ζωή που συχνά τους οδηγούν στο περιθώριο και τον αποκλεισμό.**

**Θέματα προσβασιμότητας υποδομών και υπηρεσιών, πρόσβασης στις τοπικές και υπερτοπικές μεταφορές (ιδιαίτερα με επιβατηγά πλοία που εκτελούν δρομολογιακούς πλόες μικρότερους των 30 ναυτικών μιλίων), στις υποδομές υγείας, εκπαίδευσης, αναψυχής, πολιτιστικές και αθλητικές υποδομές κ.λπ. δεν έχουν μέχρι σήμερα αντιμετωπιστεί από την Πολιτεία για τους κατοίκους με αναπηρία και χρόνιες παθήσεις της νησιωτικής χώρας. Ο ακούσιος κατ’ οίκον περιορισμός τους αποτελεί συχνά τη μόνη λύση που εγγυάται την ασφάλειά τους στο αφιλόξενο γι΄ αυτούς περιβάλλον του νησιού, εγγυώμενος όμως μόνο την απομόνωσή τους από την τοπική κοινωνία και τον αποκλεισμό από τις όποιες οικονομικο-κοινωνικές δραστηριότητες.**

**Η απουσία βασικών υποδομών υγείας στο νησί τους επιβάλλει συχνές μετακινήσεις προς και από τα μεγάλα αστικά κέντρα με τις αντίστοιχες υποδομές, που δυστυχώς δε διαθέτει η νησιωτική χώρα. Αντίστοιχα, η απουσία δομών εκπαίδευσης προσβάσιμων στα παιδιά με αναπηρία, καθώς και εξειδικευμένων εκπαιδευτικών στήριξης αυτών, ωθεί ολόκληρες οικογένειες να μεταναστεύουν επίσης στην ενδοχώρα, συντελώντας έτσι καθοριστικά στην ερήμωση των νησιών με ότι αυτό συνεπάγεται σε εθνικό επίπεδο.**

**Η απουσία όμως νησιωτικής πολιτικής προσαρμοσμένης στις ανάγκες των ατόμων με αναπηρία και χρόνιες παθήσεις δεν πλήττει μόνο τους κατοίκους με αναπηρία της νησιωτικής Ελλάδας, δυσχεραίνει ταυτόχρονα καθημερινά τη ζωή των νησιωτών γ’ και δ’ ηλικίας που παραμένουν σε αυτά και σταδιακά παρουσιάζουν ανάγκες παρόμοιες με αυτές των ατόμων με αναπηρία, ενώ απωθεί ταυτόχρονα μια μεγάλη ομάδα καταναλωτών του εθνικού τουριστικού προϊόντος, τους τουρίστες με αναπηρία (σήμερα εκτιμώνται σε 80.000.000 άτομα στην Ευρωπαϊκή Ένωση) και γενικότερα τους τουρίστες με ανάγκες παρόμοιες με τα άτομα με αναπηρία (π.χ. ηλικιωμένοι άνω των 65 ετών, οικογένειες με παιδιά σε καρότσι κ.λπ.), στερώντας έτσι την τοπική οικονομία από σημαντικά έσοδα. Όταν, καθημερινά, ο ελληνικός και διεθνής Τύπος αναφέρεται στην αυξανόμενη «μετανάστευση» βορειο-ευρωπαίων γ’ ηλικίας σε θερμότερα κλίματα με περισσότερες ώρες ηλιοφάνειας, γεγονός το οποίο ανταγωνιστικές στον τομέα του τουρισμού χώρες (βλ. Ισπανία, Ιταλία, Μάλτα κ.λπ.) αξιοποιούν στο έπακρον με διασφάλιση της προσβασιμότητας υποδομών και υπηρεσιών στοχεύοντας στην προσέλκυση όσο το δυνατόν μεγαλύτερου μεριδίου αυτής της δυναμικής αγοράς.**

**Στο σημείο αυτό πρέπει να τονίσουμε βέβαια ότι, σε κάθε περίπτωση η υλοποίηση μέτρων στους τομείς που προαναφέραμε, πρέπει να συνοδεύεται με τη λήψη πρόσθετων οικονομικών μέτρων ανακούφισης των ατόμων με αναπηρία και χρόνιες παθήσεις, που αποτελούν μία από τις πλέον ευπαθείς οικονομικά ομάδες του πληθυσμού. Κατ’ επανάληψη η Ε.Σ.Α.μεΑ. έχει αιτηθεί από τις αρμόδιες αρχές την επέκταση της έκπτωσης 50% επί του ναύλου όλων των θέσεων των πλοίων σε όλους τους μόνιμους κατοίκους των νησιών με αναπηρία άνω του 50% (αντί του ισχύοντος 80% σήμερα), στα ΙΧΕ οχήματα με τα οποία αυτοί μετακινούνται εφόσον φέρουν πινακίδες αναπήρων πολέμου ή Δελτίο Στάθμευσης Οχημάτων Ατόμων με Αναπηρίες, καθώς και στους συνοδούς αυτών -εφόσον ο δικαιούχος είναι άτομο με παραπληγία‐τετραπληγία, τύφλωση, νοητική αναπηρία, αυτισμό και σύνδρομο Down - ως αντιστάθμισμα της απουσίας κατάλληλων υποδομών που τους ωθεί σε συχνές μετακινήσεις από και προς τα αστικά κέντρα.**

***Κύριε Πρωθυπουργέ,***

**Είναι καθήκον της Πολιτείας, που εκπορεύεται από το Σύνταγμα της χώρας, να λαμβάνει μέτρα υπέρ των ατόμων με αναπηρία, με χρόνιες παθήσεις και των οικογενειών τους, για την διασφάλιση της αυτονομίας, της επαγγελματικής ένταξης και της συμμετοχής αυτών στην κοινωνική, οικονομική και πολιτική ζωή της χώρας.**

**Σίγουρα όμως είναι χαρακτηριστικό μόνο πολιτικών με όραμα, η δημιουργία εκείνων των συνθηκών σε όλη την χώρα, ακόμη και στα μικρότερα ή πλέον απομακρυσμένα νησιά, που θα διασφαλίσουν την κοινωνική ισότητα, την δημιουργική αξιοποίηση όλων των πολιτών -χωρίς αποκλεισμούς και εξαιρέσεις- στην τεράστια προσπάθεια ανόρθωσης της εθνικής οικονομίας και θα δημιουργήσουν συνθήκες βιώσιμης ανάπτυξης σε όλα τα επίπεδα, που θα κρατήσουν τους πολίτες στον τόπο τους διασφαλίζοντας σε όλους την ίδια ποιότητα ζωής.**

**Στο παραπάνω πλαίσιο, οι νησιώτες με αναπηρία, με χρόνιες παθήσεις και οι οικογένειές τους και η Ε.Σ.Α.μεΑ., ως ο αντιπροσωπευτικότερος φορέας τους, αιτούνται από εσάς προσωπικά την επίβλεψη της διάχυσης της διάστασης της αναπηρίας στη νέα εθνική νησιωτική πολιτική που η Κυβέρνησή σας επεξεργάζεται και τη συμπερίληψη σε αυτή μέτρων που θα βελτιώσουν τις συνθήκες ζωής τους στον τόπο τους.**

**Αναμένουμε ότι θα ανταποκριθείτε θετικά στο πάνδημο και δίκαιο αίτημα των νησιωτών με αναπηρία, με χρόνιες παθήσεις και των οικογενειών τους.**

**Με εκτίμηση,**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣΟ ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**

**«Πίνακας Αποδεκτών»**

* Γραφείο Υπουργού Επικρατείας, κ. Ν. Παππά
* Γραφείο Υπουργού Επικρατείας, κ. Αλ. Φλαμπουράρη
* Γραφείο Υπουργού Εσωτερικών και Διοικητικής Ανασυγκρότησης, κ. Π. Κουρουμπλή
* Γραφείο Υπουργού Οικονομίας, Ανάπτυξης και Τουρισμού, κ. Γ. Σταθάκη
* Γραφείο Υπουργού Παιδείας, Έρευνας και Θρησκευμάτων, κ. Ν. Φίλη
* Γραφείο Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Γ. Κατρούγκαλου
* Γραφείο Υπουργού Υγείας, κ. Αν. Ξανθού
* Γραφείο Υπουργού Ναυτιλίας και Νησιωτικής Πολιτικής, κ. Θ. Δρίτσα
* Γραφείο Γεν. Γραμματέα Υπουργείου Ναυτιλίας και Νησιωτικής Πολιτικής, κ. Ι. Θεοτοκά
* Γραφείο Γεν. Γραμματέα Λιμένων, Λιμενικής Πολιτικής και Ναυτιλιακών Επενδύσεων, κ. Χρ. Λαμπρίδης
* Γραφείο Γεν. Γραμματέα Αιγαίου και Νησιωτικής Πολιτικής, κ. Ι. Γιαννέλη
* Πρόεδρο και Μέλη της Ειδικής Μόνιμης Επιτροπής Περιφερειών της Βουλής
* Περιφερειάρχη Β. Αιγαίου
* Περιφερειάρχη Ν. Αιγαίου
* Περιφερειάρχη Κρήτης
* Περιφερειάρχη Ιονίων Νήσων
* Πρόεδρο και Μέλη Συμβουλίου Νησιωτικής Πολιτικής
* Πρόεδρο και Μέλη Συμβουλίου Ακτοπλοϊκών Συγκοινωνιών
* Φορείς - Μέλη Ε.Σ.Α.με.Α.